**FORSKRIFT OM KOMPENSASJONSORDNING TIL REISELIVSNÆRINGEN PÅ SVALBARD.**

Hjemmel: Fastsatt av Longyearbyen lokalstyre i lokalstyremøte 4. mai 2021 til gjennomføring av Stortingets budsjettvedtak av nr 665 av 23. februar 2021 (Innst. 233 S (2020-2021)

**§1 Formål**  
Formålet med kompensasjonsordningen er å forbedre den likvide situasjonen for reiselivsbedriftene på Svalbard og sikre nødvendig påfyll av egenkapital i virksomhetene slik at sysselsettingen i næringen kan opprettholdes. Kompensasjonsordningen skal avhjelpe de negative konsekvensene som reiselivsnæringen har opplevd i en anstrengt situasjon med bortfall av kunder, tapte inntekter og en ellers stram likviditetssituasjon i forbindelse med COVID-19 utbruddet. Kompensasjonen skal bidra til å underbygge de Svalbardpolitiske målsettingene.

**§2 Definisjoner**I denne forskriften menes med virksomheter, de selskapene som er registrert i Brønnøysundregistrene og er skattemessig registrert i Longyearbyen på Svalbard. Lag og foreninger som har særlig betydning og innvirkning for reiselivsnæringen lokalt på Svalbard omfattes etter en særskilt vurdering.

**§3 Hvem kan få kompensasjon**Kompensasjon kan gis virksomheter som kommer inn under denne forskriften:

1. Definisjoner, §2.
2. Krav for å kunne motta kompensasjon, §5.
3. Dokumentasjonskrav ved innsendelse av søknaden, §6.
4. Rapporteringsplikt med dokumentasjonskrav innen 6 måneder, §7.

**§4 Grunnlaget og størrelse på kompensasjonen**Kompensasjon beregnes på bakgrunn av akkumulert underskudd i perioden definert i §5, bokstav f.

Det kan gis inntil kr 10.000, ekstra i kompensasjon. Dette beløpet skal dekke kostnadene som knyttes til bruken av en autorisert regnskapsfører eller autorisert revisor for attestering av bilag som denne forskriften krever dokumentert, jf. §5, punkt a – g.

Det kan åpnes for å gi inntil 75 % kompensasjon av det akkumulerte underskuddet for perioden.

Annen offentlig støtte som virksomheten har fått tilsagn på innenfor perioden 01.03.2020 – 31.12.2020, men som ikke er utbetalt eller bokført i virksomhetens reviderte regnskaper, skal trekkes fra i grunnlaget for kompensasjon.

**§5 Krav for å kunne motta kompensasjon tilknyttet ordningen**   
Det kan gis kompensasjon til virksomheter innen følgende NACE koder:

1. Virksomheten utøver reiseliv og tilstøtende næringer i henhold til Innovasjon Norge sin definisjon av reiselivsvirksomhet. Dette gjelder virksomhet som er registrerte i Brønnøysundregistrene med følgende NACE koder  
   1 49.311 Rutebiltransport i by- og forstadsområde  
   1 49.32 Drosjebiltransport  
   1 49.391 Rutebiltransport i by og forstadsområde  
   1 49.392 Turbiltransport  
   1.77.340 Utleie og leasing av sjøtransportmateriell  
   1 50.101 Utenriks sjøfart med passasjerer  
   1 50.102 Innenlandske kystruter med passasjerer  
   1 50.109 Kysttrafikk ellers med passasjerer  
   1 52.214 Drift av taxisentraler og annen formidling av persontransport  
   5 55.101 Drift av hoteller, pensjonater og moteller med restaurant  
   5 55.201 Drift av vandrerhjem  
   5 55.202 Drift av ferieleiligheter  
   5 55.301 Drift av campingplasser  
   5 55.302 Drift av turisthytter  
   5 55.9 Annen overnatting (ikke airbnb)  
   4 56.101 Drift av restauranter og kafeer  
   4 56.102 Drift av gatekjøkken  
   4 56.21 Cateringvirksomhet  
   4 56.301 Drift av puber  
   4 56.309 Drift av barer ellers  
   1 77.11 Utleie og leasing av biler og andre lette motorvogner  
   3 79.11 Reisebyråvirksomhet  
   3 79.12 Reisearrangørvirksomhet  
   3 79.901 Turistkontorvirksomhet  
   3 79.902 Guider og reiseledere  
   2 79.903 Opplevelses, arrangements og aktivitetsarrangørvirksomhet  
   3 79.909 Turistrelaterte tjenester ikke nevnt annet sted  
   2 91.011 Drift av folkebiblioteker  
   2 91.022 Drift av kulturhistoriske museer  
   2 91.023 Drift av naturhistoriske museer  
   2 91.029 Drift av museer ikke nevnt annet sted  
   2 91.03 Drift av historiske steder og bygninger og lignende severdigheter  
   2 93.291 Opplevelsesaktiviteter  
   2 93.292 Fritidsetablissement  
   77.340 Utleie og leasing av sjøtransportmateriell  
   94.991 Aktiviteter i andre interesseorganisasjoner (ikke nevnt noe annet sted)

Virksomheten må tilfredsstille følgende krav:

1. Virksomhetens aksjer skal være minimum 34 % norsk eid. For aksjeselskaper kreves kopi av aksjeeierbok samt av kopi av pass fra den delen av eierskapet som utgjør norsk eierskap (34%). Øvrige selskaper skal være eid av norske statsborgere og det kreves her kopi av pass som dokumenterer norsk statsborgerskap.   
     
   Dersom virksomheten ikke er 34% norsk eid, åpnes det for virksomheter som har drevet virksomhet minimum 10 år på Svalbard. Dette dokumenteres gjennom å levere firmaattest.
2. Virksomheten skal være registrert i Brønnøysundregistrene og være skattemessig hjemmehørende på Svalbard. Virksomheten skal drive helårlig på Svalbard med minimum 10 mnd. drift. Dette dokumenteres gjennom å levere firmaattest samt årsregnskap for 2019 og periodisert månedlig regnskap for 2020.
3. Virksomheten skal ikke ha utestående offentlige avgifter på søknadstidspunktet. Det skal legges ved en attest fra skatteetaten på dette.
4. Virksomheten skal ikke ha konkursbegjæring utstedt mot virksomheten på søknadstidspunktet. Dersom konkursbegjæring utstedes i perioden mellom søknad om kompensasjon fra denne ordningen er levert og vedtaket om tildelt kompensasjon er fattet, skal Longyearbyen lokalstyre gis skriftlig melding om dette.
5. Virksomheten opererer med norske lønnsvilkår i tråd med tariffavtale eller allmenngjort tariffavtale på fastlandet om det finnes, og ellers lønnsvilkår som er vanlig innenfor samme type arbeid på fastlandet. Dette gjelder arbeidsavtaler for eget ansatt personell og i tilfeller hvor arbeidskraft er innleid direkte eller via bemanningsbyråer/underleverandører/samarbeidspartnere.
6. Virksomheten skal i søknaden dokumentere et periodisert resultat før skatt pr. måned og samlet for perioden 1.3.2020 – 31.12.2020. Alle tall skal være eks. mva.
7. Alle søknader om kompensasjon skal sendes inn elektronisk til Longyearbyen lokalstyre.
8. I søknaden som leveres i henhold til §6 skal det opplyses om virksomheten har fått tildelt offentlig støtte i perioden 01.03.2020 – 31.12.2020 samt størrelsen i kroner på slik offentlig støtte. Det skal komme frem i søknaden om den offentlige støtten er tildelt innenfor definerte periode og om den offentlige støtten er bokført i det regnskapet som virksomheten legger til grunn i sin søknad om kompensasjon.

**§6 Dokumentasjonskrav ved innsendelse av søknaden**Ved innsendelse av søknaden skal søker dokumentere

1. Søkers firmanavn, adresse, e-post, organisasjonsnummer, kontonummer, kontaktinformasjon og kontaktperson for søknaden.
2. Dokumentasjon i henhold til §5, punkt d, f og g og h. Dette skal følge vedlagt søknaden på søknadstidspunktet.

**§7 Rapporteringsplikt med dokumentasjonskrav innen 6 måneder**Innen 6 måneder fra virksomheten har akseptert å ta imot kompensasjonen på signert akseptskjema, plikter virksomheten å rapportere til Longyearbyen lokalstyre om tiltaket er gjennomført i samsvar med vedtaket, og sende inn regnskapet og dokumentasjon som er grunnlaget for kompensasjonsordningen etter samme oppstilling som angitt i søknaden.

1. Alle forhold som nevnt i §5, punkt a – g skal medfølge. I tillegg skal det medfølge dokumentasjon  
   på kostnadene ved bruk av regnskapsfører/revisor.
2. Dokumentasjon på kostnadene ved bruk av regnskapsfører/revisor.

All dokumentasjonen skal attesteres av autorisert regnskapsfører eller revisor etter følgende regler.   
Dersom mottaker av kompensasjon får over 200 000 kroner i kompensasjon, skal det reviderte regnskapet være bekreftet av revisor. For mottakere av kompensasjon som får over 200 000 kroner i kompensasjon og som ikke er revisjonspliktig er det tilstrekkelig at det reviderte regnskapet er godkjent av regnskapsfører.

Tilskuddsmottakeren skal gi Longyearbyen lokalstyre melding dersom det inntrer endringer i forhold til betingelsene for og vilkårene i vedtaket.

Det kan fastsettes ytterligere krav til rapportering i kompensasjonsvedtaket.

**§8 Frist for søknad på kompensasjonsordningen**   
Alle søknader sendes inn elektronisk til Longyearbyen lokalstyre. Åpningsdato for mottak av søknader fastsettes etter at Lokalstyre har fastsatt endelig forskrift. Søknadsportalen er åpen i 3 uker fra åpningsdato.

**§9 Hvordan søknaden blir vurdert**Longyearbyen lokalstyre avgjør i enkeltvedtak søknadene etter en konkret vurdering av søknadene. Midlene skal prioriteres ut fra hva som bidrar til størst mulig samlet måloppnåelse.

**§10 Utbetaling av kompensasjon**Utbetaling av kompensasjon vil starte i etterkant av søknadsfristens utløp, jf. §8.

75 % av kompensasjonen utbetales ved innvilgelse av kompensasjonen.

25% utbetales når alle dokumentasjonskrav er mottatt hos Longyearbyen lokalstyre.

**§11 Adgangen til å kontrollere opplysninger**   
Longyearbyen lokalstyre og Justis- og beredskapsdepartementet kan kontrollere at betingelsene og vilkårene for kompensasjonen er oppfylt gjennom å be om de opplysninger og den dokumentasjon som er nødvendig for å gjennomføre kontrollen, og å innhente nødvendige opplysninger fra andre myndigheter som har adgang til å utlevere opplysningene.

Mottaker av kompensasjonen plikter å medvirke til at Longyearbyen lokalstyre og Justis- og beredskapsdepartementet får adgang til de opplysninger og dokumenter som er nødvendige for å foreta en forsvarlig vurdering av søknader og klager.

**§12 Stans i utbetalingene og krav om tilbakebetaling**  
Longyearbyen lokalstyre og Justis- og beredskapsdepartementet kan stanse eller kreve tilbakebetalt hele eller deler av kompensasjonen dersom:

1. Mottaker av kompensasjonen ikke oppfyller kravene i forskriften og vedtaket for å få utbetalt kompensasjonen
2. Tildelingen av kompensasjon bygger på uriktige eller mangelfulle opplysninger fra mottaker av kompensasjonen.

Ved krav om tilbakebetaling og inndrivelse av uriktig utbetalt kompensasjon legges det til grunn markedsmessige betingelser.

**§13 Longyearbyen lokalstyres plikter**Longyearbyen lokalstyre

1. fører tilsyn med at forskriften blir oppfylt.
2. utlyser adgangen til å søke om kompensasjonsmidler.
3. rapporterer til Justis- og beredskapsdepartementet om hvilken kompensasjon som gis og den samlede måloppnåelsen for kompensasjonsordningen. Kostnader for forvaltning dekkes innenfor den allerede avsatte rammen.
4. Skal sikre at ordningen i denne forskrift følger reglene om tilskudd som følger av forvaltningsloven og bestemmelser for økonomistyring i staten.

**§14 Klageadgang og klageinstans**Justis- og beredskapsdepartementet er klageinstans for Longyearbyen lokalstyres enkeltvedtak.

**§15 Ikrafttredelse**  
Denne forskriften er vedtatt i lokalstyremøte hos Longyearbyen Lokalstyre 4.5.2021, sak 28/2021. Denne forskrift trer i kraft straks og gjelder til 31.12.2022.